Thomas Lanier "Tennessee" Williams III (26 Maart 1911 – 25 Februarie 1983) was 'n Amerikaanse dramaturg. Saam met sy tydgenote Eugene O'Neill en Arthur Miller, word hy beskou as een van die drie voorste dramaturge van die 20ste eeuse Amerikaanse drama. Ná jare se relatiewe onbekendheid, behaal hy op 33-jarige ouderdom roem met The Glass Menagerie (1944) in New York Stad. Hierdie toneelstuk weerspieël sy eie ongelukkige familie agtergrond. Dit was die eerste van 'n reeks suksesse, insluitend A Streetcar Named Desire (1947), Cat on a Hot Tin Roof (1955), en Sweet Bird of Youth (1959). Met sy latere werk het hy 'n nuwe styl probeer waarvan gehore nie gehou het nie. Toenemende alkohol- en dwelmafhanklikheid het sy kreatiewe uitdrukking ingeperk. Sy drama getiteld A Streetcar named Desire word gereeld aangehaal as van die beste Amerikaanse toneelstukke van die 20ste eeu, langsaan Eugene O'Neill se Long Day's Journey into Night en Arthur Miller se Death of a Salesman. Thomas Lanier Williams III is gebore in Columbus, Mississippi.